 NA CHARLES WASONGA WABUNGE  wamekerwa na kisa ambapo mwenzao, Mbunge Mwakilishi wa Kike wa Kirinyaga Jane Njeri Maina, alishambuliwa na wahuni mjini Kerugoya. Bila kujali miegemeo yao ya kisiasa, wabunge kutoka mirengo ya Kenya Kwanza na Azimio waliungana na kutaka vyombo vya usalama viwakamate wahalifu hao na wale waliodaiwa kuwa wafadhili wao. Bi Maina, ambaye ni wakili, alijeruhiwa katika Kituo cha Polisi cha Kerugoya ambayo alikuwa ameandamana na mteja wake, diwani wa wadi ya Baragwi David Mathenge kuandikisha taarifa. Hii ni kuhusiana na madai kuwa wafuasi wa Mathenge waliharibu vyuma katika mradi wa maji wa Mukandu-ini wiki iliyopita. Mbunge huyo alishambuliwa wakati wa makabiliano kati ya wafuasi wa diwani huyo na wengine waliodaiwa kuunga mkono mrengo pinzani. Wakiongozwa na kiongozi wa wachache Opiyo Wandayi, wabunge walitoa wito kwa asasi za usalama kuwakamata wahusika wote. “Sharti tulaani aina zozote za ukatili na dhuluma bila kujali kama umetokea Kondole au Kerugoya,” akasema Mbunge huyo wa Ugunja. Bw Wandayi akaongeza: “Huu ukatili ambao ametendewa mwenzetu Njeri Maina unafaa kuchunguzwa haraka na hatua kali kuchukuliwa dhidi ya wafadhili wake.” Akiunga mkono kauli ya Wandayi, Mbunge wa Manyatta John Mukunji Gitonga alimtaka Inspekta Jenerali wa Polisi Japhet Koome kuamuru uchunguzi kuhusu kisa hicho kisha awasilishe ripoti bungeni. “Tunataka kuona wote waliohusika katika shambulio la Mheshimiwa Njeri wakikamatwa na kufunguliwa mashtaka,” akasema Bw Mukunji. Kwa upande wake Mbunge Mwakilisi wa Kike wa Embu Pamela Njoki, alivitaka vikosi vya usalama kuwahakikishia wabunge usalama, bila kujali miegemeo yao ya kisiasa. “Sharti tupewe usalama unaotoshana na nyadhifa zetu. Ni uhayawani mkubwa kwa mtu mwenye akili nzuri kumjeruhi kiongozi wa kike kama Mheshimiwa Njeri Maina,” Bi Njoki akafoka. Mjadala huo ulianzishwa na Mbunge Mwakilishi wa Kike wa Kisii Dorice Donya Aburi, ambaye alitoa wito kwa wabunge wenzake kuunga kulaani shambulio dhidi ya mwenzao. Kwa upande wake Spika wa Bunge la Kitaifa Moses Wetang’ula, alisema shambulio dhidi ya Bi Njeri Maina ni sawa na shambulio dhidi ya asasi nzima ya bunge. “Mmoja wenu akishambuliwa kule nje kama alivyoshambuliwa Mheshimiwa Jane Njeri Maina, hiyo ina maana kuwa nyote mmeshambuliwa. Kwa hivyo, mwapaswa kuungana kulaani kitendo hicho bila kukichukulia kama suala la kijinsia,” akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  